
(Panevėžio miesto savivaldybės tarybos
                                    sprendimo Nr. 
redakcija)


PANEVĖŽIO MIESTO SAVIVALDYBĖS TRIMETĖS (2026–2028 M.) AUKŠTO MEISTRIŠKUMO SPORTO PROGRAMOS PROJEKTŲ FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS 

I SKYRIUS
BENDROSIOS NUOSTATOS

1. Panevėžio miesto savivaldybės trimetės 2026–2028 metų aukšto meistriškumo sporto programos projektų finansavimo iš savivaldybės biudžeto lėšų tvarkos aprašas (toliau – Aprašas) nustato Panevėžio miesto savivaldybės trimetės 2026–2028 metų aukšto meistriškumo sporto programos (toliau – Programa) bendrąsias nuostatas, reikalavimus pareiškėjams, kvietimo paskelbimo tvarką ir jo turinį, dokumentų teikimo konkursui tvarką ir reikalavimus paraiškai, paraiškų vertinimo, darbo grupės darbo organizavimo ir sprendimų dėl finansavimo priėmimo tvarką, finansavimo ir išlaidų tinkamumo principus, savivaldybės biudžeto lėšų naudojimo sutarčių sudarymo ir nutraukimo, atsiskaitymo ir kontrolės tvarką, atsakomybę ir ginčų sprendimo tvarką.
2. Lėšos Programos projektams finansuoti kiekvienais metais numatomos Panevėžio miesto savivaldybės (toliau – Savivaldybė) biudžeto Sporto programoje. 
3. Savivaldybės biudžeto lėšos skiriamos sporto srityje veikiančių juridinių asmenų pateiktiems aukšto meistriškumo Programos projektams, parengtiems siekiant konkrečių kiekybinių ir kokybinių aukšto meistriškumo sporto rezultatų.
4. Programos tikslas – atrinkti ir iš dalies finansuojant Programos projektus plėtoti aukšto meistriškumo sportininkų rengimo sistemą, prisidėti prie teigiamo Panevėžio miesto įvaizdžio kūrimo, garsinimo ir reprezentavimo. 
5. Projektų finansavimo konkursą organizuoja Savivaldybės administracijos Sporto skyrius (toliau – konkurso organizatorius), o konkursą administruoja už konkurso vykdymą atsakingas Sporto skyriaus darbuotojas (toliau – konkurso administratorius).
6. Savivaldybės institucijų kompetencija įgyvendinant Aprašą:
6.1. Savivaldybės meras:
6.1.1. potvarkiu skelbia kvietimą ir nustato paraiškų pateikimo terminą;
6.1.2. potvarkiu sudaro darbo grupę, paskiria jos pirmininką, pirmininko pavaduotoją, sekretorių ir kitus narius; 
6.1.3. atsižvelgdamas į darbo grupės protokolu įformintas motyvuotas rekomendacijas, potvarkiu priima sprendimus dėl paraiškų pripažinimo neatitinkančiomis administracinės atitikties reikalavimų, Programos projektų finansavimo ar nefinansavimo, skiriamo finansavimo dydžio, papildomo finansavimo skyrimo, kitų metų finansavimo sumažinimo ar neskyrimo, finansavimo nutraukimo ir kitų šiame Apraše Savivaldybės mero kompetencijai priskirtų klausimų;
6.1.4. tvirtina finansuojamų ir nefinansuojamų Programos projektų sąrašus.
6.2. Savivaldybės administracijos direktorius: 
6.2.1. organizuoja konkurso administravimą ir Savivaldybės biudžeto lėšų naudojimo kontrolę; 
6.2.2. pasirašo sutartį su Programos projekto vykdytoju;
6.2.3. užtikrina skirtų lėšų administravimą ir kontrolę. 
7. Apraše vartojamos sąvokos suprantamos taip, kaip jos apibrėžtos Lietuvos Respublikos įstatymuose ir kituose teisės aktuose. Kitos šiame Apraše vartojamos sąvokos apibrėžiamos taip:
[bookmark: _Hlk207896131]7.1. Antidopingo taisyklių pažeidimas – ši sąvoka atitinka Tarptautinės konvencijos prieš dopingo vartojimą sporte 2 straipsnio 3 dalyje apibrėžiamą sąvoką „Antidopingo taisyklių pažeidimas sporte“. 
7.2. Aukšto meistriškumo sportas – asmens fizinės veiklos forma jaunių, jaunimo ir suaugusiųjų, išskyrus veteranus, amžiaus grupėse (pagal tarptautinės (pasaulio) sporto šakos federacijos ar paralimpiniam, regos, klausos, judėjimo ar intelekto negalią turinčių asmenų sporto, studentų sporto judėjimams (pasaulio ar Europos) vadovaujančios organizacijos nustatytus amžiaus reikalavimus), kai pagal tam tikras taisykles varžantis su kitais asmenimis (individualiai arba komandoje) aukšto meistriškumo sporto varžybose (prireikus pasitelkiant gyvūnus ir (ar) technines priemones) siekiama nugalėti varžovus, taip pat veikla, kuria tobulinamos asmens fizinės ir psichinės savybės bei įgūdžiai, siekiant tinkamai pasirengti aukšto meistriškumo sporto varžyboms. Aukšto meistriškumo sportu taip pat laikoma asmens veikla, kuri, nors ir neatitinka nurodytų kriterijų, tačiau dėl susiklosčiusių tradicijų ar kitų aplinkybių visuotinai pripažįstama aukšto meistriškumo sportu.
7.3. Darbo grupė – Savivaldybės mero potvarkiu sudarytas kolegialus organas, kuris Apraše nustatyta tvarka vertina paraiškas, teikia motyvuotas ir Apraše nustatytais kriterijais pagrįstas rekomendacijas Savivaldybės merui.
7.4. Finansavimo sutartis (toliau – sutartis) – Aprašo 1 priede nustatytos formos savivaldybės biudžeto lėšų naudojimo Programai įgyvendinti sutartis, sudaroma tarp Savivaldybės administracijos ir Programos projekto vykdytojo.
7.5. Kvietimas dalyvauti konkurse (toliau – kvietimas) – skelbimas, kuriame nurodoma dokumentų pateikimo konkursui tvarka ir terminai, tinkamos ir netinkamos finansuoti iš Savivaldybės biudžeto projekto įgyvendinimo išlaidos, minimalus pereinamasis balų skaičius, projektų vertinimo ir finansavimo paskirstymo skaičiavimo metodika, Savivaldybės administracijos darbuotojų, atsakingų už dokumentų, teikiamų konkursui, priėmimą ir informacijos teikimą, kontaktiniai duomenys, informacijos teikimo tvarka, privalomi pateikti dokumentai ir kita reikalinga informacija.
7.6. Naujas pareiškėjas – pareiškėjas, su kuriuo kvietime nustatyto paraiškų pateikimo termino paskutinę dieną nėra sudarytos galiojančios Programos projekto finansavimo sutarties.
7.7. Paraiška – Aprašo 2 priede nustatytos formos dokumentas, pareiškėjo teikiamas Sporto skyriui, siekiant gauti finansavimą Programai įgyvendinti.
7.8. Pareiškėjas – Lietuvos Respublikos teisės aktų nustatyta tvarka įregistruotas juridinis asmuo, kuris atitinka Nevyriausybinių organizacijų plėtros įstatyme nustatytą nevyriausybinės organizacijos sąvoką ir Juridinių asmenų registre turi įregistruotą nevyriausybinės organizacijos žymą, kurio buveinė ne trumpiau kaip 12 mėnesių iki kvietime nustatyto paraiškų pateikimo termino pabaigos yra įregistruota Panevėžio miesto savivaldybės teritorijoje, kuris Panevėžio mieste vykdo aukšto meistriškumo sporto veiklą ir rengia sportininkus aukšto meistriškumo sporto varžyboms, o jo steigimo dokumentuose nustatyti veiklos tikslai ir (ar) veiklos sritys yra susiję su sporto veiklos vykdymu. Atitiktis buveinės ir nevyriausybinės organizacijos statuso reikalavimams tikrinama pagal Juridinių asmenų registro duomenis, o aukšto meistriškumo sporto veiklos vykdymas Panevėžio mieste – pagal pareiškėjo pateiktus duomenis, kuriuos galima patikrinti oficialiuose šaltiniuose.
7.9. Programos įgyvendinimo laikotarpis – laikotarpis, kurio pradžioje turi būti pradėtos, o pabaigoje – baigtos visos teikiamoje paraiškoje numatytos Programos projekto veiklos.
7.10. Programos projekto vykdytojas – pareiškėjas, atsakingas už Savivaldybės biudžeto lėšomis finansuojamo Programos projekto įgyvendinimą, pasirašęs sutartį su Savivaldybės administracija. 
7.11. Programos projekto vykdytojo, partnerių (rėmėjų) indėlis – tai lėšų suma ar pinigine verte įvertintas nepiniginis indėlis (savanoriškas darbas, kilnojamasis ar nekilnojamasis turtas, suteiktos patalpos, prekės ar paslaugos), kuriuo Programos projekto vykdytojas, partneriai (rėmėjai) prisideda prie Programos projekto įgyvendinimo ir kurio piniginė vertė nustatoma vadovaujantis teisės aktuose nustatytais ir (arba) rinkos verte pagrįstais kriterijais ir pagrindžiama dokumentais.
7.12. Sportininkas – asmuo, kuris varžosi su kitais asmenimis aukšto meistriškumo sporto varžybose ir (ar) treniruojasi aukšto meistriškumo sporto pratybose, aukšto meistriškumo sporto treniruočių stovyklose, kurių tikslas – pasirengti aukšto meistriškumo sporto varžyboms.
7.13. Sporto programa – ketverių kalendorinių metų trukmės aukšto meistriškumo sporto ir (ar) sporto šakų plėtojimo ir populiarinimo per fizinį aktyvumą planavimo dokumentas, kuriame nurodomi juridinio asmens veiklos, nustatytos įstatuose, nuostatuose, statute ar kitame steigimo dokumente, tikslai, uždaviniai ir priemonės jiems įgyvendinti, priemonių įgyvendinimo terminai, priemonių įgyvendinimo vertinimo kriterijai, jų reikšmės, kiekvienų šio dokumento įgyvendinimo kalendorinių metų lėšų poreikis ir planuojami šių lėšų šaltiniai.
8. Programos įgyvendinimo laikotarpiu kiekvienais metais iki lapkričio 30 d. skelbiamas kvietimas naujiems pareiškėjams, atitinkantiems Aprašo 11 punkto reikalavimus, teikti paraiškas finansavimui ateinantiems biudžetiniams metams ir likusiam Programos įgyvendinimo laikotarpiui gauti. Kvietime nurodomi biudžetiniai metai, kuriems prašoma skirti finansavimą, paraiškų pateikimo terminas ir kita šiame Apraše nustatyta informacija. Savivaldybės tarybai patvirtinus atitinkamų metų Savivaldybės biudžeto asignavimus Programos projektams finansuoti, sprendimas dėl finansavimo priimamas atsižvelgiant į patvirtintus asignavimus. Tęstinių ir naujų Programos projektų finansavimui taikomos šios nuostatos:
8.1. Tęstinių Programos projektų vykdytojų tinkamumas gauti finansavimą kitiems biudžetiniams metams vertinamas šio Aprašo 84–90 punktuose nustatyta tvarka. Naujų pareiškėjų paraiškos vertinamos šio Aprašo nustatyta konkurso tvarka.
8.2. Tęstinių ir naujų Programos projektų finansavimas skiriamas iš bendrų atitinkamiems biudžetiniams metams Savivaldybės tarybos patvirtintų asignavimų. Visi finansuoti tinkami Programos projektai finansavimo dydžio nustatymo etape vertinami kartu, taikant šio Aprašo 56 punkte nustatytą finansavimo paskirstymo metodiką ir 57–58 punktuose nustatytas finansavimo ribas.
8.3. Visiems finansuoti tinkamiems Programos projektams lėšos paskirstomos kartu, taikant Aprašo 56 punkte nustatytą metodiką ir 57–58 punktuose nustatytas finansavimo ribas. Tęstiniams Programos projektams, atliekant Aprašo 56 punkte nustatytą finansavimo apskaičiavimą, taikomas konkurso, kurio metu Programos projektas buvo atrinktas finansuoti, galutinis vertinimo balų vidurkis.
8.4. Programos projektui visam Programos įgyvendinimo laikotarpiui patvirtinti metiniai finansavimo dydžiai išlaikomi sudarant kiekvienų biudžetinių metų finansavimo sutartį. Finansavimas gali būti nutraukiamas tik šiame Apraše nustatytais pagrindais ir tvarka.
8.5. Sprendimas dėl finansavimo priimamas tik atsižvelgus į atitinkamiems biudžetiniams metams patvirtintus asignavimus, visų finansuoti tinkamų Programos projektų poreikį ir Apraše nustatytą finansavimo paskirstymo metodiką. Finansavimo skyrimas vieniems biudžetiniams metams savaime nesukuria Programos projekto vykdytojui teisės reikalauti finansavimo kitiems biudžetiniams metams.
9. Jeigu Savivaldybės tarybos patvirtintų asignavimų nepakanka bendram tinkamų finansuoti Programos projektų lėšų poreikiui patenkinti, kiekvienam projektui skiriama suma apskaičiuojama pagal šio Aprašo 56 punktą, neviršijant 57 ir 58 punktuose nustatytų ribų. Savivaldybės mero potvarkio projektą dėl finansuojamų ir nefinansuojamų Programos projektų sąrašo ir kiekvienam projektui skiriamų lėšų rengia konkurso organizatorius.
10. Konkursas laikomas įvykusiu, kai pateikiama bent viena paraiška.

II SKYRIUS
REIKALAVIMAI PAREIŠKĖJAMS 

11. Paraiškas gali teikti juridiniai asmenys, atitinkantys šio Aprašo 7.8 papunktyje nustatytą pareiškėjo sąvoką ir Aprašo 12 punkte nustatytus reikalavimus.
12. Programos projektų konkurse gali dalyvauti šie pareiškėjai:
12.1. Panevėžio miesto reprezentacines komandas turinčios sporto organizacijos (komandinių sporto šakų komandos, rungtyniaujančios Lietuvos aukščiausioje lygoje);
12.2. techninių sporto šakų sporto organizacijos, turinčios atitinkamos nacionalinės sporto šakos federacijos išduotą ir paraiškų pateikimo termino paskutinę dieną galiojančią licenciją arba patvirtinimą dėl dalyvavimo Lietuvos čempionatuose;
12.3. individualių olimpinių sporto šakų sporto organizacijos, kurių sportininkai dalyvauja ar per paskutinius vienus metus iki paraiškos teikimo dalyvavo Europos ar pasaulio čempionatuose (taurės varžybose, jeigu atitinkami čempionatai nevykdomi);
12.4. individualių olimpinių sporto šakų sporto organizacijos, kurių sportininkai per paskutinius vienus metus iki paraiškos teikimo tapo Lietuvos suaugusiųjų čempionato prizininkais;
12.5. asmenų su negalia sporto organizacijos, kurių sportininkai per paskutinius vienus metus iki paraiškos teikimo dalyvavo Lietuvos oficialiuose čempionatuose.
13. Pareiškėjo, partnerių ir (ar) rėmėjų prisidėjimui prie Programos projekto finansavimo taikomi šie reikalavimai:
13.1. Pareiškėjas privalo užtikrinti, kad jo, partnerių ir (ar) rėmėjų piniginis ir (ar) nepiniginis indėlis sudarytų ne mažiau kaip 30 procentų bendros tinkamų finansuoti Programos projekto išlaidų sumos. Asmenų su negalia sporto organizacijų privalomas prisidėjimas turi sudaryti ne mažiau kaip 10 procentų bendros tinkamų finansuoti Programos projekto išlaidų sumos.
13.2. Paraiškoje atskirai nurodoma:
13.2.1. bendra tinkamų finansuoti Programos projekto išlaidų suma;
13.2.2. iš Savivaldybės biudžeto prašoma skirti suma;
13.2.3. pareiškėjo nuosavų lėšų suma;
13.2.4. partnerių ir (ar) rėmėjų finansinio indėlio suma;
13.2.5. nepiniginio indėlio rūšis ir piniginė vertė.
13.3. Teikiant paraišką pateikiami dokumentai, pagrindžiantys pareiškėjo, partnerių ir (ar) rėmėjų planuojamą prisidėjimą. Indėlis įvertinamas tik tiek, kiek jis yra realus, susijęs su Programos projektu, pagrįstas dokumentais ir nėra įskaitomas daugiau kaip vieną kartą. Nepiniginio indėlio vertė nustatoma pagal teisės aktų reikalavimus ir (ar) rinkos kainomis pagrįstus kriterijus.
13.4. Į privalomą indėlį neįskaitomos lėšos ar įnašai, kurių įskaitymas draudžiamas pagal šį Aprašą ar kitus teisės aktus, taip pat tas pats įnašas, jau panaudotas kitam finansavimo įsipareigojimui pagrįsti.
13.5. Už pateiktų duomenų apie indėlį, jo vertę, šaltinį ir pagrindimą teisingumą atsako pareiškėjas. Tęstinių Programos projektų vykdytojai prieš kiekvienų kitų biudžetinių metų finansavimo vertinimą Aprašo 85 punkte nustatyta tvarka pateikia aktualius atitinkamų metų prisidėjimą pagrindžiančius dokumentus.
14. Pareiškėjo, partnerių ir (ar) rėmėjų prisidėjimas pagrindžiamas sutartimi, preliminariąja sutartimi, ketinimų protokolu ar kitu aiškų finansinį įsipareigojimą patvirtinančiu dokumentu. Dokumente turi būti nurodytas Programos projekto pavadinimas, įnašo teikėjas, įnašo rūšis, suma arba vertė eurais, įsipareigojimo vykdymo laikotarpis ir įgalioto asmens parašas.
15. Nepiniginio įnašo vertė nustatoma pagal rinkos kainas ir pagrindžiama dokumentais. Tas pats piniginis ar nepiniginis įnašas į Programos projekto prisidėjimą gali būti įskaitomas tik vieną kartą ir negali būti finansuotas Savivaldybės biudžeto ar kitų viešojo finansavimo šaltinių lėšomis. Už įnašo vertės ir jos pagrindimo teisingumą atsako pareiškėjas.
16. Aprašo 14–15 punktuose nustatyti prisidėjimo ir jo pagrindimo reikalavimai taikomi ir naujiems pareiškėjams.
17. Visi pareiškėjai privalo turėti patvirtintą Sporto įstatymo 2 straipsnio 24 dalyje nustatytus reikalavimus atitinkančią sporto programą, apimančią laikotarpį, kuriam prašoma finansavimo.

III SKYRIUS
KVIETIMO PASKELBIMAS IR JO TURINYS, DOKUMENTŲ TEIKIMO KONKURSUI TVARKA IR REIKALAVIMAI PARAIŠKAI

18. Konkurso organizatoriaus parengtas kvietimas ir informacija apie paraiškų teikimą skelbiama Savivaldybės interneto svetainėje (www.panevezys.lt), gali būti skelbiama ir kitose visuomenės informavimo priemonėse. 
19. Paraiškų teikimo terminas – ne mažiau kaip 20 darbo dienų nuo kvietimo teikti paraiškas paskelbimo datos.
20. Kvietime detalizuojama:
20.1. paraiškų teikimo būdas;
20.2. paraiškų teikimo terminas;
20.3. Programos projektų kofinansavimo nuosavomis ar kitų šaltinių lėšomis minimalus dydis;
20.4. tinkamos ir netinkamos išlaidos Programos projektui, finansuojamam iš Savivaldybės biudžeto lėšų, įgyvendinti;
[bookmark: _Hlk24888267]20.5. Darbo grupės vertinimo anketa (Aprašo 3 priedas);
20.6. informacija, kad pareiškėjas, teikdamas paraišką, sutinka, jog ši su paraiška susijusi informacija po paraiškos vertinimo būtų skelbiama Savivaldybės interneto svetainėje: pareiškėjo pavadinimas, Programos projekto pavadinimas, sprendimas dėl lėšų skyrimo (neskyrimo);
20.7. dokumentai, kuriuos būtina pateikti kartu su paraiška;
20.8. pareiškėjus konsultuojančių atsakingų asmenų vardai, pavardės, telefono numeriai, elektroninio pašto adresai;
20.9. kita informacija, reikalinga paraiškoms pateikti. 
21. Kvietime negali būti nustatomi nauji pareiškėjų tinkamumo, paraiškų vertinimo, finansavimo apskaičiavimo, lėšų naudojimo ar atsakomybės reikalavimai ar keičiami šiame Apraše nustatyti reikalavimai.
22. Paraiška pildoma kompiuteriu valstybine lietuvių kalba, užpildant visus privalomus laukus. Programos projekto išlaidų sąmatoje nurodytos sumos turi sutapti su veiklų įgyvendinimo plane nurodytomis sumomis. Paraišką pasirašo juridinio asmens vadovas arba jo įgaliotas asmuo. Paraiška teikiama kvietime nustatytu būdu vienu PDF formato dokumentu ir pasirašoma kvalifikuotu elektroniniu parašu.
23. Už konkursui teikiamos informacijos teisingumą atsako pareiškėjas. 
24. Vienas pareiškėjas gali pateikti tik vieną paraišką. Pareiškėjui pateikus daugiau kaip vieną paraišką, visos jo pateiktos paraiškos nevertinamos, išskyrus atvejį, kai pareiškėjas, teikdamas vėlesnę paraišką iki paraiškų pateikimo termino pabaigos, raštu atsisako anksčiau pateiktos paraiškos.
25. Pagal kvietime nurodytas sąlygas ir terminus gautos paraiškos užregistruojamos DVS „Avilys“. 
26. Paraiškos, pateiktos pasibaigus Savivaldybės mero potvarkiu nustatytam paraiškų teikimo terminui, nevertinamos. Iki nustatyto termino pateiktos paraiškos, Savivaldybės dokumentų valdymo sistemoje užregistruotos kitą darbo dieną po termino pabaigos, laikomos pateiktomis laiku. 
27. Siekiant užtikrinti paraiškų vertinimo skaidrumą ir pareiškėjų lygiateisiškumą, pareiškėjų iniciatyva paraiškų taisyti, tikslinti, pildyti ar pateikti papildomų dokumentų po paraiškų pateikimo termino pabaigos negalima, išskyrus Aprašo 38 ir 48 punktuose nustatytus atvejus.
28. Pareiškėjas per 5 darbo dienas nuo paskutinės paraiškų priėmimo dienos gali atsiimti pateiktą paraišką, apie tai informuodamas konkurso administratorių raštu. 
29. Juridinis asmuo praranda teisę dalyvauti konkurse, jeigu yra bent viena iš šių aplinkybių:
29.1. juridinio asmens veikla sustabdyta ar apribota įstatymų nustatytais pagrindais;
29.2. juridiniam asmeniui taikomas turto areštas ir išieškojimas galėtų būti nukreiptas į Programos projektui skirtas lėšas;
29.3. juridinis asmuo likviduojamas arba jam pradėtos bankroto procedūros;
29.4. ankstesniais metais juridinis asmuo, naudodamas Savivaldybės biudžeto lėšas, neįvykdė sutarties ar ją įvykdė netinkamai, tai buvo sutartyje apibrėžtas esminis pažeidimas ir nuo pažeidimo pašalinimo ar panaikinimo nepraėjo vieni metai;
29.5. juridinis asmuo Juridinių asmenų registro duomenų tvarkytojui nėra pateikęs paskutinių finansinių metų, kurių ataskaitų pateikimo terminas suėjęs, privalomų finansinės ir veiklos atskaitomybės dokumentų;
29.6. juridinis asmuo savo interneto svetainėje, jeigu ją turi, viešai neskelbia informacijos apie valstybės ar savivaldybių biudžetų lėšomis įgyvendinamas ir įgyvendintas programas ar projektus;
29.7. juridinis asmuo paraiškoje ar jos prieduose pateikė žinomai klaidingus duomenis ar dokumentus, turinčius reikšmės vertinimui;
29.8. juridinis asmuo paraiškų teikimo termino pabaigoje turi mokestinę nepriemoką valstybės ar savivaldybių biudžetams ar fondams arba socialinio draudimo įmokų įsiskolinimą, išskyrus atvejus, kai mokėjimas teisės aktų nustatyta tvarka atidėtas ar išdėstytas;
29.9. pareiškėjas yra nevyriausybinė organizacija ir nustatyta bent viena Lietuvos Respublikos nevyriausybinių organizacijų plėtros įstatymo 10 straipsnio 1 dalyje nurodyta finansavimo neskyrimo aplinkybė.
30. Esant bent vienai Aprašo 29 punkte nurodytai aplinkybei, paraiška nevertinama ir neįtraukiama į finansuojamų projektų sąrašą.
31. Konkurso administratorius pareiškėjams užtikrina galimybę el. paštu ir žodžiu pateikti klausimus dėl dalyvavimo konkurse tvarkos ir sąlygų, dėl lėšų Programos projektams įgyvendinti skyrimo sąlygų, dėl paraiškos pildymo, bet ne dėl Programos projekto turinio. 
32. Konsultuojantys asmenys konsultuoja pareiškėjus šiais klausimais telefonu ir elektroniniu paštu nuo kvietimo paskelbimo dienos iki paskutinės paraiškų pateikimo darbo dienos pabaigos. 
33. Konkurso organizatorius gali organizuoti paraiškų rengimo mokymus ar informacinį seminarą potencialiems pareiškėjams likus ne mažiau kaip 10 darbo dienų iki paraiškų pateikimo termino pabaigos.
34. Konsultuojantys asmenys Programos projekto vykdytojus konsultuoja Savivaldybės skirtų lėšų panaudojimo ir atsiskaitymo už jų panaudojimą klausimais visą Programos projektų įgyvendinimo laikotarpį. 
35. Teikdamas paraišką pareiškėjas patvirtina, kad yra susipažinęs su Aprašu, įsipareigoja jo laikytis ir atitinka Aprašo 7.8 papunktyje, 12 ir 17 punktuose nustatytus reikalavimus bei kad nėra Aprašo 29 punkte nurodytų aplinkybių.

IV SKYRIUS
PARAIŠKŲ VERTINIMO, DARBO GRUPĖS DARBO ORGANIZAVIMO IR SPRENDIMŲ DĖL FINANSAVIMO PRIĖMIMO TVARKA

36. Savivaldybės biudžeto lėšoms gauti pateiktų ir užregistruotų paraiškų vertinimas vykdomas dviem etapais:
36.1. administracinės atitikties vertinimas pagal Aprašo 4 priede pateiktą formą;
36.2. darbo grupės vertinimas.
37. Pasibaigus paraiškų teikimo terminui, konkurso administratorius atlieka pateiktų ir užregistruotų paraiškų administracinės atitikties vertinimą, kurio metu nustatoma, ar:
37.1. paraišką pateikė Aprašo 7.8 papunktyje, 12 ir 17 punktuose nustatytus reikalavimus atitinkantis pareiškėjas;
37.2. paraiška pateikta nepraleidus nustatyto termino;
37.3. paraiška parengta, pasirašyta ir pateikta laikantis Aprašo 22 punkte nustatytų reikalavimų;
37.4. paraiška ir kartu su ja pateikti dokumentai surašyti lietuvių kalba, visi prie projekto pridėti dokumentai ne valstybine kalba išversti į lietuvių kalbą, vertimai patvirtinti vertėjo ir (arba) pareiškėjo vadovo ar jo įgalioto asmens;
37.5. jeigu pareiškėjas ankstesniais metais yra gavęs Savivaldybės biudžeto lėšų, jis yra tinkamai atsiskaitęs už jų panaudojimą, įvykdęs su Savivaldybės administracija sudarytos biudžeto lėšų naudojimo sutarties įsipareigojimus ir neturi nepašalinto esminio šios sutarties pažeidimo;
37.6. juridinis asmuo neturi mokestinės nepriemokos valstybės ar savivaldybių biudžetams ar fondams arba socialinio draudimo įmokų įsiskolinimų, išskyrus atvejus, kai šių įsipareigojimų mokėjimas teisės aktų nustatyta tvarka yra atidėtas ar išdėstytas;
37.7. nėra Nevyriausybinių organizacijų plėtros įstatymo 10 straipsnyje nustatytų finansavimo neskyrimo aplinkybių;
37.8. pareiškėjas atitinka nevyriausybinės organizacijos požymius pagal Juridinių asmenų registre ir Juridinių asmenų dalyvių informacinėje sistemoje esančią informaciją.
38. Atlikdamas administracinės atitikties vertinimą, konkurso administratorius, nustatęs, kad paraiškoje ar kartu su ja pateiktuose dokumentuose trūksta informacijos, yra neesminių netikslumų ar reikalingi papildomi paaiškinimai, turi teisę vieną kartą kreiptis į pareiškėją, nustatydamas ne trumpesnį kaip 5 darbo dienų terminą trūkstamai informacijai, dokumentams, paaiškinimams ar patikslinimams pateikti. Paraiškos tikslinimui taikomos šios sąlygos:
38.1. Prašoma pateikti informacija, dokumentai, paaiškinimai ar patikslinimai gali tik paaiškinti, patikslinti ar pagrįsti iki paraiškų pateikimo termino pabaigos egzistavusias ir paraiškoje ir (ar) kartu su ja pateiktuose dokumentuose nurodytas aplinkybes. Patikslinant paraišką negali būti sukuriama nauja pareiškėjo tinkamumo ar finansavimo sąlyga, kuri paraiškų pateikimo termino pabaigoje nebuvo įvykdyta.
38.2. Tikslinant paraišką negali būti keičiama Programos projekto esmė, tikslas, veiklos, didinama prašoma Savivaldybės biudžeto lėšų suma ar atliekami kiti pakeitimai, dėl kurių paraiška iš esmės taptų nauja paraiška.
38.3. Konkurso administratorius, nustatęs analogiško pobūdžio paraiškos ar kartu su ja pateiktų dokumentų trūkumus, visiems pareiškėjams taiko vienodus informacijos, dokumentų, paaiškinimų ar patikslinimų pateikimo reikalavimus ir terminus.
38.4. Pareiškėjui per nustatytą terminą nepateikus prašomos informacijos, dokumentų, paaiškinimų ar patikslinimų arba pateikta informacija nepašalinus nustatytų trūkumų, paraiška vertinama pagal turimą informaciją. Jeigu pagal turimą informaciją negalima nustatyti pareiškėjo ir (ar) paraiškos atitikties šio Aprašo 37 punkte nustatytiems administracinės atitikties kriterijams, paraiška pripažįstama neatitinkančia administracinės atitikties reikalavimų.
39. Neesminiais netikslumais laikomi formalūs ar techninio pobūdžio trūkumai (rašybos klaidos, nesunumeruoti lapai, banko sąskaita ir pan.), neturintys įtakos pareiškėjo ir Programos projekto tinkamumui, projekto turiniui, vertinimo rezultatui ar prašomai finansavimo sumai. Neesminiai netikslumai nėra pagrindas pripažinti paraišką neatitinkančia administracinės atitikties reikalavimų.  
40. Administracinės atitikties vertinimas atliekamas ne vėliau kaip per 15 darbo dienų nuo paraiškų pateikimo termino pabaigos. Dėl didelio paraiškų skaičiaus, papildomų duomenų gavimo iš registrų ar kitų nuo vertinimą atliekančių asmenų nepriklausančių objektyvių aplinkybių Savivaldybės meras motyvuotu potvarkiu gali šį terminą pratęsti ne ilgiau kaip 10 darbo dienų. Informacija apie pratęsimą ir jo priežastis paskelbiama Savivaldybės interneto svetainėje.
41. Atlikus administracinės atitikties vertinimą, konkurso administratorius sudaro paraiškų, atitikusių ir neatitikusių šio Aprašo 37 punkte nustatytus administracinės atitikties vertinimo kriterijus, sąrašų projektus ir per 5 darbo dienas pateikia juos darbo grupei vertinti.
42. Darbo grupės nariai, prieš pradėdami vertinti paraiškas, privalo pasirašyti Aprašo 5 priede nustatytos formos nešališkumo ir konfidencialumo deklaraciją. Pasirašydamas deklaraciją, darbo grupės narys įsipareigoja užtikrinti jam pateiktos informacijos konfidencialumą, jos neviešinti ir neplatinti, išskyrus teisės aktų nustatytus atvejus, vengti viešųjų ir privačių interesų konflikto ir užtikrinti objektyvų sprendimų priėmimą. 
43. Darbo grupės narys privalo nusišalinti nuo paraiškos ar kito klausimo vertinimo, jeigu jis yra pareiškėjo vadovas, dalyvis ar darbuotojas, dalyvauja įgyvendinant vertinamą Programos projektą, yra susijęs su pareiškėju giminystės ar svainystės ryšiais, yra kitaip suinteresuotas vertinimo rezultatais arba yra kitų aplinkybių, galinčių kelti pagrįstų abejonių dėl jo nešališkumo. Darbo grupės nariui nenusišalinus, jį nušalina darbo grupės pirmininkas. Nusišalinimas ar nušalinimas ir jo motyvai įrašomi į posėdžio protokolą.
44. Darbo grupė patikrina konkurso administratoriaus atliktą administracinės atitikties vertinimą, protokolu patvirtina administracinės atitikties reikalavimus atitinkančių paraiškų sąrašą, o dėl šių reikalavimų neatitinkančių paraiškų teikia Savivaldybės merui protokolu įformintą motyvuotą rekomendaciją. Sprendimą dėl paraiškų pripažinimo neatitinkančiomis administracinės atitikties reikalavimų, atsižvelgdamas į darbo grupės rekomendaciją, potvarkiu priima Savivaldybės meras. Konkurso administratorius per 3 darbo dienas nuo potvarkio registravimo dienos raštu informuoja pareiškėją, nurodydamas faktinį ir teisinį sprendimo pagrindą bei jo apskundimo tvarką.
[bookmark: _Hlk240878193]45. Darbo grupės darbas organizuojamas šia tvarka:
45.1. Darbo grupė sudaroma ir keičiama Savivaldybės mero potvarkiu. Darbo grupę sudaro 7 nariai, turintys patirties sporto, viešojo administravimo, finansų, teisės ar projektų vertinimo srityse. Darbo grupės sudėtis tvirtinama Savivaldybės mero potvarkiu. Paraiškas teikiančių organizacijų vadovai, darbuotojai ar atstovai darbo grupės nariais negali būti.
45.2. Darbo grupės pirmininkas organizuoja darbo grupės darbą, šaukia darbo grupės posėdžius ir jiems pirmininkauja. Darbo grupės pirmininkui laikinai negalint eiti pareigų, jo funkcijas atlieka darbo grupės pirmininko pavaduotojas.
45.3. Darbo grupės sekretorius organizuoja posėdžius, rengia posėdžių darbotvarkes ir medžiagą, informuoja darbo grupės narius apie posėdžio datą, laiką, vietą ar būdą, protokoluoja posėdžius ir elektroninius balsavimus, atsako už darbo grupės dokumentų tvarkymą. Darbo grupės sekretorius yra balsavimo teisę turintis darbo grupės narys. Darbo grupės sekretorius parengia posėdžio ar elektroninio balsavimo protokolą, kurį pasirašo pats ir darbo grupės pirmininkas, o darbo grupės pirmininko nesant – jo pavaduotojas. Protokolas turi būti pasirašytas ne vėliau kaip per 10 darbo dienų nuo posėdžio ar elektroninio balsavimo pabaigos.
45.4. Darbo grupės posėdžiai gali vykti kontaktiniu arba nuotoliniu būdu. Darbo grupės pirmininko sprendimu klausimai gali būti sprendžiami ir elektroniniu balsavimu, darbo grupės nariams elektroninėmis ryšio priemonėmis pateikiant svarstomą klausimą, su juo susijusią medžiagą ir nustatant balsavimo terminą.
45.5. Darbo grupės posėdis ir balsavimas yra teisėti, kai juose dalyvauja daugiau kaip pusė visų darbo grupės narių. Elektroniniame balsavime dalyvavusiu laikomas darbo grupės narys, per nustatytą terminą pateikęs savo balsą.
45.6. Darbo grupės narys, nusišalinęs ar nušalintas nuo konkretaus klausimo svarstymo, nedalyvauja šį klausimą svarstant ir dėl jo nebalsuoja. Jeigu dėl nusišalinimų ar nušalinimų nebelieka Apraše nustatytam kvorumui būtino darbo grupės narių skaičiaus, klausimo svarstymas atidedamas.
45.7. Darbo grupės rekomendacijos priimamos posėdyje arba elektroniniame balsavime dalyvaujančių darbo grupės narių balsų dauguma. Kiekvienas darbo grupės narys turi vieną balsą. Balsams pasiskirsčius po lygiai, lemia darbo grupės pirmininko, o jam nedalyvaujant ar nusišalinus – darbo grupės pirmininko pavaduotojo balsas. 
45.8. Darbo grupės narys, nesutinkantis su priimta rekomendacija, turi teisę pateikti atskirąją nuomonę, kuri įrašoma į darbo grupės posėdžio ar elektroninio balsavimo protokolą arba pridedama prie jo.
45.9. Darbo grupės posėdžiai ir elektroninio balsavimo rezultatai protokoluojami. Protokole nurodoma posėdžio ar elektroninio balsavimo data, dalyvavę darbo grupės nariai, nusišalinimai ir nušalinimai, svarstyti klausimai, balsavimo rezultatai, priimtos rekomendacijos ir jų motyvai, darbo grupės narių atskirosios nuomonės ir kita reikšminga informacija.
45.10. Darbo grupės nariai su pareiškėju ar Programos projekto vykdytoju dėl vertinamos paraiškos ar svarstomo klausimo tiesiogiai nebendrauja. Visa vertinimui reikalinga informacija ir paaiškinimai gaunami per konkurso administratorių.
45.11. Darbo grupės narys, kuriam vertinant paraišką ar svarstant kitą klausimą buvo bandoma neteisėtai daryti įtaką, apie tai nedelsdamas raštu informuoja darbo grupės pirmininką ir konkurso administratorių, nurodydamas bandymo paveikti vertinimą aplinkybes ir pateikdamas turimą jas pagrindžiančią informaciją. Jeigu įtaką buvo bandoma daryti darbo grupės pirmininkui arba bandymas susijęs su pirmininko veiksmais, apie tai informuojamas Savivaldybės meras ir konkurso administratorius. Apie gautą pranešimą darbo grupė informuojama artimiausiame posėdyje; pranešimo esmė ir darbo grupės rekomendacijos dėl tolesnių veiksmų įrašomos protokole.
46. Kiekvieną administracinės atitikties reikalavimus atitinkančią paraišką individualiai vertina du darbo grupės nariai ir sprendimus priima darbo grupės posėdyje. 
47. Paraiškos vertintojams paskirstomos atsitiktinės atrankos būdu, atsižvelgiant į darbo grupės narių nusišalinimus ir nušalinimus bei siekiant kuo tolygesnio vertinimo krūvio. Paraiškų paskirstymas vertintojams įforminamas darbo grupės posėdžio protokolu.
48. Jeigu vertinant paraišką kyla neaiškumų arba trūksta informacijos, galinčios turėti esminės įtakos vertinimui, vertintojai motyvuotu prašymu kreipiasi į konkurso administratorių. Konkurso administratorius vieną kartą raštu kreipiasi į pareiškėją ir nustato 3 darbo dienų terminą paaiškinimams pateikti. Paaiškinimais negali būti keičiamas Programos projekto tikslas, veiklos ar prašoma suma, pateikiami nauji vertinimo duomenys arba kitaip gerinamas paraiškos turinys. Analogiškais atvejais visiems pareiškėjams taikomi vienodi reikalavimai ir terminai. Darbo grupės nariai su pareiškėju tiesiogiai nebendrauja.
49. Programos projektai turi būti įvertinti ir finansavimo rekomendacijos pateiktos per 30 darbo dienų nuo pirmojo darbo grupės posėdžio dienos. Savivaldybės meras, atsižvelgdamas į argumentuotą darbo grupės siūlymą, potvarkiu gali šį terminą pratęsti ne ilgiau kaip 10 darbo dienų. 
50. Darbo grupės vertinimas atliekamas dviem etapais: 
50.1. bendrasis vertinimas, kurio metu Programos projektas įvertinamas balais ir nustatoma, ar jis surinko minimalų reikalaujamą balų skaičių; 
50.2. specialusis vertinimas, kurio metu apskaičiuojama Programos projektui siūlytina skirti Savivaldybės biudžeto lėšų suma.
51. Programos projektų bendrieji vertinimo kriterijai: 
51.1. projekto atitiktis konkurso tikslui;
51.2. paraiškoje numatyto tikslo (-ų), uždavinių ir trumpo aprašymo aiškumas, kiekybinių ir kokybinių rodiklių nurodymas;
51.3. projekto veiklų įgyvendinimo plano pagrįstumas ir tinkamumas projekto tikslui ir uždaviniams pasiekti;
51.4. projekto sąmatos racionalumas, detalumas, pagrįstumas, ryšys su projekto veiklomis;
51.5. projekto vadovo ir (arba) vykdytojo patirtis, kompetencija ir kvalifikacija, gebėjimas tinkamai įgyvendinti planuojamą projektą;
51.6. projekto viešinimo aiškumas, detalumas ir racionalumas: tikslinė auditorija, nuorodos į socialinius tinklus ir kt.;
51.7. projekto prieinamumas įvairioms grupėms (vaikams, moterims, asmenims su negalia, senjorams ir kt.), atsižvelgiant į sporto šakos specifiką, dalyvių amžiaus grupę, sportinio meistriškumo lygį ir kitus objektyvius dalyvavimo reikalavimus, arba tinkamų dalyvavimo sąlygų projekto tikslinei grupei priklausantiems asmenims sudarymas. Projektas nevertinamas prasčiau vien dėl to, kad jo veiklos nėra skirtos visoms visuomenės grupėms.
52. Kiekvieno Aprašo 51 punkte nustatyto kriterijaus maksimalus balų skaičius ir konkrečių balų skyrimo požymiai nustatomi Aprašo 3 priede pateiktoje Darbo grupės vertinimo anketoje. Vertintojas prie kiekvieno kriterijaus nurodo skirtą balą ir jo faktinį pagrindimą. Vertinimo anketoje negali būti nustatyti šiame Apraše nenumatyti vertinimo kriterijai.
53. Galimybę gauti finansavimą turi projektai, kurių galutinis vertinimo balų vidurkis, apskaičiuotas Aprašo 55 punkte nustatyta tvarka. Maksimalus balų skaičius, kurį gali skirti darbo grupės narys, – 100.
54. Nesurinkę minimalaus balų skaičiaus (55 balų iš 100) projektai negali būti finansuojami.
55. Darbo grupės nariams įvertinus visas jiems pateiktas paraiškas sudaromas finansuoti siūlomų Programos projektų sąrašas. Jame nurodomi pareiškėjai, Programos projektų galutiniai balų vidurkiai, darbo grupės narių rekomenduojama skirti lėšų suma. Vieną paraišką turi įvertinti ne mažiau kaip 2 darbo grupės nariai. Kai vienas darbo grupės narys projektui skiria mažiau kaip 55 balus, o kitas – 55 ar daugiau balų, arba dviejų vertintojų įvertinimai skiriasi 15 ir daugiau balų, darbo grupės pirmininkas paskiria trečią darbo grupės narį projektui įvertinti. Trečiasis vertintojas parenkamas atsitiktinės atrankos būdu iš paraiškos dar nevertinusių, nenusišalinusių ir nenušalintų darbo grupės narių. Trečiojo vertintojo skirtas balas įtraukiamas į galutinį projekto balų skaičiavimą, o galutiniai balai nustatomi pagal trijų vertintojų skirtų balų vidurkį.
56. Programos projektams skiriamų Savivaldybės biudžeto lėšų dydis apskaičiuojamas pagal projektų galutinius vertinimo balų vidurkius, tinkamų finansuoti išlaidų sumas, prašomas finansavimo sumas, Aprašo 57 punkte nustatytus priedų už sportinius pasiekimus dydžius, 58 punkte nustatytus finansavimo apribojimus ir atitinkamiems biudžetiniams metams patvirtintus asignavimus. Skaičiavimai atliekami finansavimo apskaičiavimo skaičiuoklėje. Lėšos apskaičiuojamos ir paskirstomos tokia tvarka:
56.1. Kiekvienam projektui apskaičiuojama tinkamų finansuoti išlaidų dalis, kuri lygi projekto tinkamų finansuoti išlaidų sumai, padalytai iš visų finansuoti tinkamų projektų išlaidų sumos.
56.2. Balų svoris apskaičiuojamas projekto balų vidurkį padauginus iš Aprašo 56.1 papunktyje apskaičiuotos išlaidų dalies.
56.3. Vieno balo vertė apskaičiuojama bendrą atitinkamiems biudžetiniams metams projektams finansuoti skirtų asignavimų sumą padalijus iš visų finansuoti tinkamų projektų balų svorių sumos.
56.4. Preliminari kiekvienam projektui skiriama suma apskaičiuojama projekto balų svorį padauginus iš vieno balo vertės.
56.5. Bendra Programos projektui apskaičiuota finansavimo suma, įskaitant Aprašo 57 punkte nustatytą priedą už sportinius pasiekimus, negali viršyti pareiškėjo prašomos ir tinkama finansuoti pripažintos sumos. Į bendrą finansavimo sumą įtraukiamas priedas negali viršyti atitinkamame Aprašo 57 punkto papunktyje nustatyto maksimalaus priedo dydžio. Bendra visiems Programos projektams paskirstoma lėšų suma negali viršyti atitinkamiems biudžetiniams metams patvirtintų asignavimų.
56.6. Jeigu preliminari projekto finansavimo suma viršija bent vieną iš Aprašo 56.5 papunktyje nurodytų ribų, projekto finansavimo suma sumažinama iki didžiausios leidžiamos sumos. Dėl tokio sumažinimo likusios lėšos perskirstomos tarp kitų finansuoti tinkamų projektų, kurių finansavimo sumos dar nesiekia jiems taikomų ribų, proporcingai jų balų svoriams.
56.7. Perskirstymas atliekamas pakartotinai, kol lėšos paskirstomos neviršijant šiame Apraše nustatytų ribų arba nebelieka projektų, kuriems pagal šį Aprašą galima skirti papildomų lėšų. Jeigu lėšų likučio neįmanoma paskirstyti nepažeidžiant nustatytų ribų, jis lieka nepaskirstytas.
56.8. Galutinės projektams skiriamos sumos apvalinamos iki 100 eurų tikslumo. Apvalinimo metu bendra paskirstyta suma negali viršyti patvirtintų asignavimų ar kitų šiame Apraše nustatytų ribų. Jei dėl apvalinimo atsiranda paskirstytinos sumos skirtumas, jis koreguojamas neviršijant atitinkamiems projektams taikomų finansavimo ribų.
57. Programos projektams taikoma finansavimo priedų už sportinius pasiekimus sistema. Šiame punkte nustatyti dydžiai yra maksimalūs priedų dydžiai. Priedas įtraukiamas į bendrą Programos projektui apskaičiuojamą finansavimo sumą pagal Aprašo 56 punkte nustatytą tvarką, neviršijant pareiškėjo prašomos ir tinkama finansuoti pripažintos sumos bei atitinkamiems biudžetiniams metams patvirtintų asignavimų. Taikytinas maksimalus priedo dydis nustatomas pagal pareiškėjo, jo komandos ar sportininko oficialiai pasiektą sportinį rezultatą per paskutinius 12 mėnesių iki paraiškų pateikimo termino paskutinės dienos imtinai, jeigu šiame punkte nenustatyta kitaip. Rezultatas pagrindžiamas oficialiu varžybų rezultatų protokolu, varžybų organizatoriaus ar sporto šakos federacijos išduotu dokumentu arba jų oficialioje interneto svetainėje paskelbtais rezultatais. Darbo grupės narys patikrina sportinį rezultatą pagrindžiančius duomenis ir finansavimo apskaičiavimo skaičiuoklėje nurodo rezultatą, jį pagrindžiantį šaltinį, taikomą šio punkto papunktį ir maksimalų priedo dydį. Jeigu Programos projektas atitinka kelis šiame punkte nustatytus kriterijus, taikomas vienas – didžiausias – priedas:
57.1. Lietuvos aukščiausios lygos nacionaliniame čempionate dalyvaujančioms komandoms už pasiektus sportinius rezultatus taikomi šie maksimalūs priedų dydžiai:
57.1.1. užėmusioms 1 vietą – 50 000,00 eurų;
57.1.2. užėmusioms 2 vietą – 30 000,00 eurų;
57.1.3. užėmusioms 3 vietą – 15 000,00 eurų.
57.2. Nacionalinės taurės arba Lietuvos taurės varžybos: 
57.2.1. 1 vieta – 30 000,00 eurų; 
57.2.2. 2 vieta – 20 000,00 eurų; 
57.2.3. 3 vieta – 10 000,00 eurų.
57.3. Tarptautinės sporto šakos federacijos arba jos pripažintos Europos sporto šakos federacijos organizuojamos suaugusiųjų Europos klubų lygos, klubų čempionatai ar taurės varžybos – iki 30 000,00 eurų.
57.4. Suaugusiųjų amžiaus grupės Baltijos šalių čempionatai arba taurės varžybos, jeigu atitinkami čempionatai nevykdomi: 
57.4.1. 1 vieta – 20 000,00 eurų;
57.4.2. 2 vieta – 15 000,00 eurų; 
57.4.3. 3 vieta – 10 000,00 eurų. 
57.5. Olimpinės žaidynės – 20 000,00 eurų.
57.6. Pasaulio čempionatas – 15 000,00 eurų.
57.7. Kitos oficialios Europos sporto šakos federacijos organizuojamos ar jos oficialiame varžybų kalendoriuje esančios tarptautinės varžybos – iki 7 500,00 eurų.
57.8. Jaunių ir jaunimo amžiaus grupių (ne vyresnių kaip 16 metų sportininkų) Baltijos šalių čempionatai arba taurės varžybos, jeigu atitinkami čempionatai nevykdomi, taip pat olimpinis festivalis – iki 5 000,00 eurų.
58. Galutinę Programos projektui skiriamą Savivaldybės biudžeto lėšų sumą sudaro pagal Aprašo 56 punkte nustatytą tvarką apskaičiuotas finansavimas, įskaitant taikomą priedą už sportinius pasiekimus. Ši suma negali viršyti pareiškėjo prašomos ir tinkama finansuoti pripažintos sumos, o bendra visiems Programos projektams skiriamų lėšų suma – atitinkamiems biudžetiniams metams patvirtintų asignavimų. Aprašo 57 punkte nustatyti maksimalūs priedų dydžiai taikomi tik priedams už sportinius pasiekimus. Darbo grupė negali nustatyti kitų maksimalių priedų dydžių ar keisti Apraše nustatytos finansavimo apskaičiavimo metodikos. 
59. Darbo grupės nariams įvertinus visas jiems pateiktas paraiškas sudaromas siūlomų finansuoti ir nefinansuoti Programos projektų sąrašo projektas. Jame nurodomi pareiškėjai, Programos projektų galutiniai balų vidurkiai, darbo grupės narių rekomenduojama skirti lėšų suma.
60. Darbo grupė posėdyje, atsižvelgdama į Savivaldybės tarybos patvirtintus tų metų Savivaldybės biudžeto asignavimus, skirtus Programos projektams finansuoti, priima rekomendacinį siūlymą, kuris įforminamas protokolu ir Dokumentų valdymo sistemoje „Avilys“ perduodamas Savivaldybės merui sprendimui priimti dėl Programos projektų finansavimo. 
61. Sprendimą dėl Programos projektų finansavimo priima Savivaldybės meras, atsižvelgdamas į darbo grupės protokolu įformintas rekomendacijas dėl Programos projektų finansavimo. Savivaldybės mero potvarkio dėl finansuojamų projektų sąrašo ir kiekvienam projektui skiriamų lėšų projektą rengia konkurso organizatorius.
62. Informacija apie konkurso rezultatus per 5 darbo dienas nuo Savivaldybės mero potvarkio registravimo skelbiama Savivaldybės interneto svetainėje.

V SKYRIUS
FINANSAVIMO IR IŠLAIDŲ TINKAMUMO PRINCIPAI

63. Lėšos Programos projektų vykdytojams skiriamos kiekvieniems Programos įgyvendinimo laikotarpio biudžetiniams metams, Savivaldybės tarybai patvirtinus atitinkamų metų Savivaldybės biudžetą.
64. Darbo grupė, vadovaudamasi Aprašo 51 punkte nustatytais kriterijais, 56 punkte nustatyta finansavimo paskirstymo metodika ir 57–58 punktuose nustatytomis finansavimo ribomis, įvertina paraiškoje nurodytų išlaidų būtinumą, pagrįstumą ir tinkamumą finansuoti. Darbo grupė negali nustatyti naujų finansavimo ribų ar kriterijų arba keisti Apraše nustatytos finansavimo apskaičiavimo metodikos. Netinkamomis pripažintos arba sumažintos išlaidos ir tokio vertinimo motyvai nurodomi vertinimo anketoje.
65. Pareiškėjas Programos projekto išlaidų sąmatoje (sutarties 1 priedas) privalo nurodyti visas su Programos projekto įgyvendinimu susijusias išlaidas. Pareiškėjo, partnerių ir (ar) rėmėjų prisidėjimas nurodomas ir pagrindžiamas Aprašo 13–15 punktuose nustatyta tvarka.
66. Savivaldybės biudžeto lėšos neskiriamos toms pačioms Programos projekto veiklų išlaidoms, kurioms padengti buvo skirtos lėšos iš kitų finansavimo šaltinių. Paaiškėjus dvigubo finansavimo aplinkybei, Programos projekto vykdytojas Savivaldybės skirtas lėšas privalo grąžinti ne vėliau kaip per 10 darbo dienų nuo Savivaldybės administracijos reikalavimo išsiuntimo dienos.
67. Skirtos Savivaldybės biudžeto lėšos gali būti naudojamos tik finansavimo sutartyje nurodytam Programos projektui įgyvendinti ir pagal patvirtintą sąmatą. Šios lėšos negali būti naudojamos kitiems projektams įgyvendinti.
68. Savivaldybės biudžeto lėšų panaudojimas pripažįstamas tinkamu, jeigu išlaidos yra tiesiogiai susijusios su Programos projekto įgyvendinimu ir būtinos jam įgyvendinti, faktiškai patirtos, pagrįstos išlaidas pateisinančiais ir jų apmokėjimą patvirtinančiais dokumentais, numatytos finansavimo sutarties sąmatoje ir patirtos bei apmokėtos atitinkamais biudžetiniais metais.
69. Programos projektui įgyvendinti skirtos ir per atitinkamus biudžetinius metus nepanaudotos lėšos negali būti perkeliamos į kitus biudžetinius metus.
70. Savivaldybės administracijos Apskaitos skyrius Programos projektui skirtas lėšas perveda finansavimo sutartyje nustatytais terminais ir dalimis.
71. Programos projekto išlaidos, patirtos nuo atitinkamų biudžetinių metų pradžios iki finansavimo sutarties sudarymo, gali būti pripažįstamos tinkamomis finansuoti tik tuo atveju, jeigu jos buvo numatytos paraiškoje, atitinka Aprašo nustatytus išlaidų tinkamumo reikalavimus, yra įtrauktos į finansavimo sutarties sąmatą ir jų finansavimas numatytas finansavimo sutartyje.
72. Programos įgyvendinimo metais likus nepanaudotų lėšų, Programos projektų vykdytojams atsisakius skirtų lėšų ar Savivaldybės biudžete papildomai numačius lėšų Programos projektams finansuoti, Savivaldybės mero potvarkiu skelbiamas kvietimas finansuojamų Programos projektų vykdytojams pateikti prašymus dėl papildomų lėšų.
73. Papildomos lėšos gali būti skiriamos šiais atvejais:
73.1. Programos projekto tinkamų finansuoti išlaidų daliai, kuri vertinant paraišką buvo pripažinta tinkama, tačiau nebuvo finansuota dėl nepakankamų asignavimų;
73.2. kai po finansavimo sutarties sudarymo atsiranda objektyvus ir dokumentais pagrįstas papildomų tinkamų finansuoti išlaidų poreikis dėl:
73.2.1. Programos projekto tinkamų finansuoti išlaidų poreikio padidėjimo dėl bazinio dydžio ar minimaliojo darbo užmokesčio pasikeitimo;
73.2.2. sporto bazių išlaikymo ar nuomos išlaidų padidėjimo;
73.2.3. objektyviai būtino Programos projekto veiklų kiekybinės apimties padidėjimo, kai nekeičiami projekto tikslai, veiklų pobūdis, tikslinė grupė ir pagrindiniai planuoti rezultatai, o didinamas tik jau patvirtintų veiklų kiekis, dažnumas, dalyvių, varžybų, treniruočių, stovyklų skaičius; 
73.2.4. kitų iš anksto pagrįstai negalėjusių būti numatytų aplinkybių, tiesiogiai susijusių su Programos projekto įgyvendinimu ir dėl kurių būtinos papildomos tinkamos finansuoti išlaidos.
74. Papildomos lėšos neskiriamos išlaidų daliai, kuri jau finansuojama Savivaldybės biudžeto ar kitų finansavimo šaltinių lėšomis, taip pat išlaidoms, atsiradusioms dėl Programos projekto vykdytojo nepagrįstų veiksmų ar neveikimo arba susijusioms su naujų, paraiškoje nenumatytų veiklų vykdymu.
75. Prašymas skirti papildomų lėšų teikiamas pagal Aprašo 6 priede nustatytą formą. Jame nurodomas papildomų išlaidų poreikis, jų atsiradimo priežastys, ryšys su patvirtintu Programos projektu, apskaičiavimas, finansavimo šaltiniai ir prašoma papildoma suma. Pridedami išlaidas ir papildomo poreikio pagrįstumą patvirtinantys dokumentai. Darbo grupė įvertina prašymo atitiktį 72–75 punktuose nustatytiems reikalavimams ir pateikia motyvuotą rekomendaciją. Papildomo finansavimo dydis apskaičiuojamas taikant Aprašo 56 punkte nustatytą metodiką tiek, kiek ji suderinama su papildomo finansavimo pobūdžiu, ir neviršijant Aprašo 57–58 punktuose nustatytų ribų. Sprendimą dėl papildomų lėšų skyrimo, atsižvelgdamas į darbo grupės motyvuotą rekomendaciją ir Savivaldybės biudžete turimus asignavimus, priima Savivaldybės meras. Skyrus papildomą finansavimą, sudaromas susitarimas dėl finansavimo sutarties pakeitimo.
76. Tinkamomis finansuoti laikomos tik tos Programos projektui įgyvendinti reikalingos išlaidos, kurios numatytos Programos projekto sąmatoje, tiesiogiai susijusios su projekte numatytomis veiklomis, būtinos projektui vykdyti, pagrįstos projekto įgyvendinimo eiga, planu, išlaidų pobūdžiu ir kiekiu, patirtos bei apmokėtos biudžetiniais metais. Tinkamos finansuoti Programos projekto vykdymo išlaidos:
76.1. darbo užmokestis pagal darbo sutartis ir atlygis pagal sportinės veiklos, autorines bei paslaugų sutartis, tiesiogiai susijusias su Programos projekto veiklomis;
76.2. socialinio draudimo įmokos (darbdavio mokesčiai);
76.3. maitinimo išlaidos ir maitinimo paslaugos (sportininkams, treneriams, teisėjams, projekto vykdytojams ir kt.); 
76.4. maistpinigiai (sportininkams, treneriams, teisėjams, projekto vykdytojams ir kt.) vadovaujantis Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklių patvirtinimo“ (aktuali redakcija);
76.5. apgyvendinimo paslaugos ir (ar) išlaidos (sportininkams, treneriams, teisėjams, projekto vykdytojams ir kt.);
76.6. kelionės ir komandiruočių išlaidos, akreditacijos ir starto mokesčiai, dienpinigiai (kelionės bilietai, vežimo paslaugos, kelių ir stovėjimo mokesčiai, bagažo ir inventoriaus gabenimas ir kitos su Programos projektu susijusios išlaidos);
76.7. paslaugų išlaidos (spaudos, leidybos darbai, ryšių paslaugos, informacijos sklaida; patalpų, bazių, sporto aikštelių, inventoriaus, transporto ir kitų Programos projektui įgyvendinti reikalingos išlaidos ir objektų nuoma);
76.8. kuro išlaidos;
76.9. prekių įsigijimo išlaidos (sporto inventoriaus, įrangos ir aprangos įsigijimo, daiktinių apdovanojimų ir kitų tiesiogiai su Programos projekto veiklomis susijusių prekių įsigijimas (jeigu vienos prekės vieneto įsigijimo vertė nesiekia 12-ajame VSAFAS nustatytos minimalios ilgalaikio materialiojo turto vertės));
76.10. medicininio budėjimo ir pirmosios pagalbos teikimo paslaugos;
76.11. kitos projekto įgyvendinimo išlaidos (dalyvio mokesčio, draudimo, teisės aktų ir antidopingo reikalavimus atitinkančių sportininkams skirtų maisto papildų, kvalifikacijos kėlimo ir su Programos projekto vykdymu susijusių banko paslaugų mokesčių išlaidos);
76.12. komunalinės paslaugos;
76.13. Programos projekto administravimo išlaidos, kurioms gali būti skiriama ne daugiau kaip 20 procentų Programos projektui skirtos Savivaldybės biudžeto lėšų sumos.
77. Netinkamos finansuoti išlaidos:
77.1. ilgalaikio materialiojo ir nematerialiojo turto įsigijimo išlaidos;
77.2. organizacijos apskaitoje neįregistruotos ir išlaidas pateisinančiais bei jų apmokėjimą patvirtinančiais dokumentais nepagrįstos išlaidos;
77.3. išlaidos, patirtos ne projekto vykdymo laikotarpiu;
77.4. premijos, baudos, delspinigiai, finansinės nuobaudos, bylinėjimosi išlaidos, paskolų palūkanos ir skolų padengimo išlaidos;
77.5. iš kitų nacionalinių, Europos Sąjungos ar kitų paramos lėšų finansuojamos išlaidos, kurioms būtų taikomas dvigubas finansavimas;
77.6. lizingo, išperkamosios nuomos išlaidos;
77.7. pastatų statybos, rekonstrukcijos, kapitalinio ir (ar) einamojo remonto, pastatų techninės priežiūros išlaidos;
77.8. narystės asociacijose mokesčiai;
77.9. projekto paraiškos rengimo išlaidos;
77.10. kitos išlaidos, kurios nėra tiesiogiai susijusios su projekto įgyvendinimu.
78. Iki 5 procentų lėšų sumos, skirtos projektui įgyvendinti, bet ne daugiau kaip 1 000,00 Eur, gali būti panaudota pagrįstoms nenumatytoms tinkamoms finansuoti projekto įgyvendinimo išlaidoms, kurios nebuvo tiksliai žinomos sutarties sudarymo metu ir kurios nedubliuoja sąmatoje jau esančių išlaidų, padengti. Lėšos nenumatytoms išlaidoms padengti negali būti naudojamos naujoms projekto veikloms finansuoti.



VI SKYRIUS
SUTARČIŲ SUDARYMAS IR NUTRAUKIMAS, ATSISKAITYMAS IR KONTROLĖ

79. Finansavimo sutarties ir jos priedų formos patvirtintos Aprašo 1 priede.
80. Jei skirta Savivaldybės biudžeto lėšų suma yra mažesnė nei pareiškėjas prašė paraiškoje, Programos projekto vykdytojas iki finansavimo sutarties pasirašymo patikslina išlaidų sąmatą pagal jam skirtą Savivaldybės biudžeto lėšų sumą ir, jei būtina, veiklų įgyvendinimo apimtį taip, kad projektą būtų galima įgyvendinti už skirtą finansavimą. Tikslinant sąmatą ar veiklų apimtį negali būti keičiami Programos projekto tikslai, veiklų turinys, tikslinė grupė ir pagrindiniai planuoti rezultatai. Patikslinimai turi atitikti šiame Apraše nustatytus finansavimo ir išlaidų tinkamumo reikalavimus.
81. Savivaldybės administracija, atstovaujama Savivaldybės administracijos direktoriaus, su Programos projekto vykdytojais finansavimo sutartis sudaro ne vėliau kaip per 30 darbo dienų nuo finansuojamų Programos projektų sąrašo paskelbimo Savivaldybės interneto svetainėje. Projektai finansuojami tik Savivaldybės tarybai patvirtinus einamųjų metų Savivaldybės biudžetą.
82. Programos projekto vykdytojas, pasirašęs sutartį su Savivaldybės administracija, atsako už Programos projekto įgyvendinimą ir tikslinį bei teisėtą lėšų panaudojimą. Sutartis pasirašoma kvalifikuotais elektroniniais parašais.
83. Jeigu Programos projekto vykdytojas atsisako pasirašyti sutartį ar praleidžia sutarčiai pasirašyti nustatytą terminą, lėšos panaudojamos vadovaujantis Aprašo 72–75 punktais. 
[bookmark: _Hlk207808507]84. Programos projektui finansavimas patvirtinamas visam jo įgyvendinimo laikotarpiui, nustatant kiekvieniems biudžetiniams metams skiriamą finansavimo sumą. Kiekvieniems biudžetiniams metams su Programos projekto vykdytoju sudaroma atskira finansavimo sutartis, Savivaldybės tarybai patvirtinus atitinkamų metų biudžeto asignavimus. Sudarant sutartį išlaikomas atitinkamiems metams patvirtintas finansavimo dydis, jeigu projekto vykdytojas atitinka Aprašo reikalavimus, tinkamai vykdo sutartinius įsipareigojimus ir atsiskaito už ankstesniais metais skirtų lėšų panaudojimą. Finansavimas neskiriamas ar nutraukiamas tik šiame Apraše nustatytais pagrindais ir tvarka.
85. Prieš darbo grupei atliekant Aprašo 84 punkte nustatytą kitų Programos įgyvendinimo metų finansavimo vertinimą, Programos projekto vykdytojas per Savivaldybės administracijos nustatytą terminą, kuris negali būti trumpesnis kaip 10 darbo dienų, pateikia:
85.1. kitų biudžetinių metų veiklų planą ir numatomus pasiekti rezultatus;
85.2. planuojamų išlaidų sąmatą;
85.3. Aprašo 13–15 punktuose nustatytus prisidėjimą pagrindžiančius dokumentus;
85.4. rašytinį patvirtinimą, kad Programos projekto vykdytojas atitinka Aprašo 7.8 papunktyje, 12 ir 17 punktuose nustatytus reikalavimus, nėra Aprašo 29 punkte nurodytų aplinkybių ir yra tinkamai atsiskaitęs už ankstesniais metais skirtas lėšas.
86. Darbo grupė, įvertinusi 85 punkte nurodytus dokumentus, ankstesnių metų Programos projekto įgyvendinimo rezultatus ir kitų biudžetinių metų veiklų bei išlaidų pagrįstumą, patikrina atitiktį šio Aprašo reikalavimams ir teikia Savivaldybės merui motyvuotą rekomendaciją dėl finansavimo skyrimo ir jo dydžio. Savivaldybės merui priėmus sprendimą dėl finansavimo, Programos projekto vykdytojas kviečiamas sudaryti finansavimo sutartį.
87. Jeigu pateiktais dokumentais pagrindžiama mažesnė prisidėjimo suma, negu numatyta kitų biudžetinių metų veiklų ir išlaidų plane, Programos projekto tinkamų finansuoti išlaidų suma ir Savivaldybės biudžeto lėšomis finansuojama suma perskaičiuojamos taip, kad būtų išlaikytas Aprašo 13.1 papunktyje nustatytas minimalus privalomo prisidėjimo dydis. Jeigu privalomas minimalus prisidėjimas nepagrindžiamas ir jo neįmanoma užtikrinti perskaičiavus Programos projekto finansuojamą apimtį, finansavimas atitinkamiems biudžetiniams metams neskiriamas.
88. Programos projekto vykdytojas, kitais Programos įgyvendinimo metais paraiškoje nurodytu elektroninio pašto adresu informuotas apie kvietimą pasirašyti naują finansavimo sutartį, per 10 darbo dienų nuo pranešimo gavimo dienos Savivaldybės administracijai pateikia rašytinį patvirtinimą, kad atitinka Aprašo 7.8 papunktyje, 12 ir 17 punktuose nustatytus reikalavimus, nėra Aprašo 29 punkte nurodytų aplinkybių ir yra tinkamai atsiskaitęs už ankstesniais metais skirtas lėšas. Kartu su patvirtinimu Programos projekto vykdytojas pateikia Aprašo 13–15 punktuose nustatytus prisidėjimą pagrindžiančius dokumentus.
89. Jeigu Programos projekto vykdytojas per nustatytą terminą nepateikia rašytinio patvirtinimo ar nebeatitinka keliamų reikalavimų, laikoma, kad jis prarado teisę gauti Programos projekto finansavimą iš Savivaldybės biudžeto lėšų, ir su juo finansavimo sutartis nesudaroma.
90. Jeigu pateikti dokumentai nepatvirtina viso privalomo indėlio, finansavimo suma perskaičiuojama taip, kad būtų išlaikytas Aprašo 13.1 papunktyje nustatytas minimalus indėlio santykis. Jeigu reikalaujamo indėlio negalima užtikrinti sumažinus projekto finansuojamą apimtį, finansavimas atitinkamiems biudžetiniams metams neskiriamas.
91. Programos projekto vykdymo metu, kai būtina perkelti daugiau kaip 20 procentų lėšų tarp pateiktos detalios sąmatos eilučių, Programos projekto vykdytojas privalo pateikti Savivaldybės administracijos direktoriui motyvuotą prašymą, kuriame turi būti nurodytos priežastys, dėl kurių būtina keisti sutartį. Prašydamas pakeisti sutartį Programos projekto vykdytojas kartu turi pateikti patikslintą išlaidų sąmatą. Pakeitimai negali lemti netinkamų finansuoti išlaidų finansavimo ar prieštarauti šio Aprašo nuostatoms.
92. Administracija prašymą išnagrinėja ir per 10 darbo dienų nuo visų reikalingų dokumentų gavimo dienos sudaro susitarimą dėl finansavimo sutarties pakeitimo arba pateikia motyvuotą atsisakymą. Kai dėl prašymo pobūdžio būtina papildoma informacija, terminas skaičiuojamas nuo jos gavimo.
93. Po sutarties sudarymo negali būti keičiami projekto tikslai, veiklų turinys, tikslinė grupė ir pagrindiniai planuoti rezultatai. Veiklų kiekybinė apimtis ir sąmata gali būti tikslinamos šio Aprašo 72–75 ir 91–92 punktuose nustatyta tvarka, jeigu pakeitimai nekeičia finansuojamo projekto esmės. Pakeitimai įsigalioja tik po to, kai jie patvirtinami finansavimo sutartyje nustatyta tvarka.
94. Finansavimo sutartis įsigalioja nuo tos dienos, kai ją pasirašo abi sutarties šalys, ir galioja, kol šalys įvykdo visus joje numatytus įsipareigojimus arba kol sutartis bus nutraukta. Sutartys sudaromos pasirašant dokumentą elektroniniais parašais.
95. Programos projekto vykdytojas už Programos projekto įgyvendinimą ir Savivaldybės biudžeto lėšų panaudojimą atsiskaito šia tvarka:
95.1. per 5 darbo dienas nuo kiekvieno ketvirčio pabaigos Programos projekto vykdytojas Apskaitos skyriui pateikia lėšų panaudojimo ketvirčio ataskaitą ir finansavimo sutartyje nustatytus sąmatos vykdymą pagrindžiančius dokumentus;
95.2. metams pasibaigus, per 5 darbo dienas Programos projekto vykdytojas konkurso organizatoriui pateikia metinę Programos projekto veiklos įvykdymo ataskaitą (sutarties 4 priedas), privalomą indėlį pagrindžiančius ir Programos projekto viešinimą patvirtinančius dokumentus;
95.3. konkurso organizatoriaus ar Apskaitos skyriaus reikalavimu Programos projekto vykdytojas per jų nustatytą terminą pateikia prašomą informaciją, pirminius apskaitos dokumentus ar tinkamai patvirtintas jų kopijas ir kitus su Programos projekto įgyvendinimu bei lėšų naudojimu susijusius dokumentus.
96. Jei Programos projekto vykdytojas per 5 darbo dienas nuo kalendorinio ketvirčio pabaigos nepateikia Apskaitos skyriui ketvirčio ataskaitos ir kitų privalomų atsiskaitymo dokumentų, Savivaldybės administracija raštu įspėja vykdytoją ir nustato papildomą ne trumpesnį kaip 5 darbo dienų terminą trūkumams pašalinti. Jeigu per papildomą terminą trūkumai nepašalinami, Savivaldybės administracijos direktorius gali laikinai sustabdyti tolesnius lėšų pervedimus iki tinkamo atsiskaitymo, įvertinęs pažeidimo pobūdį, jo pasekmes ir riziką Savivaldybės biudžetui.
97. Konkurso organizatorius kontroliuoja Programos projektų sportinės veiklos vykdymą ir rezultatų pasiekimą, o Apskaitos skyrius – Savivaldybės biudžeto lėšų tikslinį naudojimą.

VII SKYRIUS
ATSAKOMYBĖ IR GINČŲ SPRENDIMAS

98. Nustačius, kad Programos projekto vykdytojas nepagrįstai gavo Savivaldybės biudžeto lėšų ar netinkamai jas panaudojo, arba paaiškėjus, kad Programos priemonės nedera su Pasauliniu antidopingo kodeksu, atitinkamos sporto šakos tarptautinė federacija nepripažįsta Pasaulinio antidopingo kodekso ar neįgyvendina Nacionalinių antidopingo taisyklių, arba nustačius antidopingo taisyklių pažeidimą, Savivaldybės administracija įvertina turimus duomenis ir prireikus pareikalauja vykdytojo paaiškinimų bei pagrindžiančių dokumentų. Sprendimas dėl lėšų grąžinimo, finansavimo sumažinimo ar nutraukimo priimamas šio Aprašo 99 punkte nustatyta tvarka, įvertinus pažeidimo faktines aplinkybes, jo reikšmingumą ir vykdytojo paaiškinimus.
99. Nustačius Savivaldybės biudžeto lėšų naudojimo, sutarties ar šio Aprašo reikalavimų pažeidimą, taikoma ši tvarka:
99.1. konkurso organizatorius ir (ar) Apskaitos skyrius raštu informuoja Programos projekto vykdytoją apie nustatytas aplinkybes, nurodo pažeidimo faktinį pagrindą ir nustato protingą terminą paaiškinimams pateikti ir (ar) pažeidimui pašalinti. Pažeidimui pašalinti nustatomas ne ilgesnis kaip 30 darbo dienų terminas, išskyrus atvejus, kai dėl objektyvių priežasčių būtinas kitas terminas. Programos projekto vykdytojas, pašalinęs pažeidimus, apie tai raštu per 5 darbo dienas privalo informuoti konkurso administratorių;
99.2. kol vertinamos nustatyto pažeidimo aplinkybės arba kol nepasibaigė nustatytas pažeidimo pašalinimo terminas, Savivaldybės administracijos direktorius turi teisę laikinai sustabdyti Savivaldybės biudžeto lėšų pervedimą Programos projekto vykdytojui. Programos projekto vykdytojui raštu nurodomi sustabdymo motyvai ir sąlygos, kurioms išnykus lėšų pervedimas gali būti atnaujintas;
99.3. jeigu pažeidimas per nustatytą terminą nepašalinamas arba nustatomas esminis finansavimo sutarties pažeidimas, darbo grupė, įvertinusi pažeidimo pobūdį, mastą, pasekmes, vykdytojo paaiškinimus, protokolu įformina motyvuotą rekomendaciją dėl finansavimo sumažinimo, neskyrimo kitais biudžetiniais metais, finansavimo ir (ar) finansavimo sutarties nutraukimo bei netinkamai panaudotų lėšų grąžinimo;
99.4. sprendimą dėl 99.3 papunktyje nurodytų priemonių, atsižvelgdamas į darbo grupės motyvuotą rekomendaciją, priima Savivaldybės meras;
99.5. Savivaldybės administracija įgyvendina Savivaldybės mero sprendimą, prireikus nutraukia finansavimo sutartį, pareikalauja grąžinti netinkamai panaudotas  ar nepagrįstai gautas lėšas ir Lietuvos Respublikos teisės aktų nustatyta tvarka išieško negrąžintas lėšas.
100. Esminiu sutarties pažeidimu laikomas lėšų panaudojimas ne pagal paskirtį, sąmoningas klaidingų duomenų pateikimas siekiant gauti ar išlaikyti finansavimą, nepagrįstas atsisakymas pateikti lėšų panaudojimą patvirtinančius dokumentus, neatsiskaitymas nustatyta tvarka, trukdymas atlikti kontrolę arba per nustatytą terminą nepašalintas ar pakartotinai padarytas Aprašo ar sutarties pažeidimas. Pažeidimo esmingumas nustatomas įvertinus konkrečias aplinkybes, pažeidimo pasekmes, kaltės pobūdį, jo pasikartojimą ir galimybę pažeidimą pašalinti.
101. Programos projekto vykdytojas, gavęs Savivaldybės biudžeto lėšų Programos projektui įgyvendinti, bet biudžetiniais metais laiku neatsiskaitęs už lėšų naudojimą sutartyje nustatyta tvarka, praranda teisę vienus metus teikti paraiškas ir gauti Savivaldybės biudžeto lėšų iš Sporto programos.
102. Programos projekto vykdytojas, sutarties galiojimo laikotarpiu nepanaudojęs visų finansavimui skirtų lėšų, privalo jas grąžinti į Savivaldybės biudžeto sąskaitą per 5 darbo dienas nuo projekto veiklų pabaigos arba sutarties nutraukimo dienos, kuri nurodyta sutartyje, bet ne vėliau kaip iki kitų kalendorinių metų sausio 10 dienos.
103. Visi kilę klausimai ar ginčai sprendžiami Lietuvos Respublikos teisės aktų nustatyta tvarka. 

VIII SKYRIUS
BAIGIAMOSIOS NUOSTATOS

104. Programos projekto vykdytojas privalo užtikrinti Programos projekto viešinimą. Viešinimo priemonėse turi būti aiškiai nurodyta, kad Programos projektas iš dalies finansuojamas Panevėžio miesto savivaldybės biudžeto lėšomis. Viešinant Programos projektą gali būti naudojamas Panevėžio miesto savivaldybės ženklas ar herbas teisės aktų ir Savivaldybės patvirtintuose grafinio identiteto reikalavimuose nustatyta tvarka. Informacija apie Savivaldybės skirtą finansavimą viešinama tik pasirašius Programos projekto finansavimo sutartį. 
105. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu, kitais teisės aktais, reglamentuojančiais asmens duomenų teisinę apsaugą.
106. Savivaldybės merui priėmus sprendimą dėl finansavimo, dokumentai, kuriuose yra asmens duomenų, tvarkomi ir saugomi 3 metus, jei Programos projektui finansavimas neskiriamas, paraiška saugoma 1 metus, vadovaujantis Vidaus administravimo dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Vidaus administravimo dokumentų saugojimo terminų rodyklės patvirtinimo“. Asmens duomenys gali būti saugomi ilgiau, jei tai būtina teisės aktuose nustatytoms pareigoms įvykdyti, finansavimo kontrolei atlikti, auditui, skundui ar ginčui išnagrinėti, teisėtiems reikalavimams pareikšti ar nuo jų apsiginti. Pasibaigus nustatytam saugojimo terminui, dokumentai sunaikinami teisės aktų nustatyta tvarka, jeigu nėra pagrindo juos saugoti ilgiau.
107. Duomenų subjektų teisės įgyvendinamos 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Savivaldybės administracijos nustatyta tvarka.
108. Teikdamas paraišką pareiškėjas sutinka, kad su konkursu susijusi informacija, išskyrus teisės aktų saugomą informaciją ir asmens duomenis, kurių viešinti nebūtina, gali būti viešinama. Informacija apie konkursą, pareiškėjus, pateiktus Programos projektus ir priimtus sprendimus viešinama teisės aktuose nustatytais atvejais ir apimtimi, vadovaujantis informacijos viešumo, skaidrumo ir asmens duomenų apsaugos reikalavimais.
109. Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.
110. Šio Aprašo nuostatos taikomos nuo jų įsigaliojimo dienos. Iki šio Aprašo įsigaliojimo sudarytos finansavimo sutartys vykdomos pagal jų sąlygas ir jų sudarymo metu galiojusius teisės aktus, išskyrus atvejus, kai sutarties šalys teisės aktų nustatyta tvarka susitaria dėl pakeitimų arba kai naujų nuostatų taikymas privalomas pagal teisės aktus. 

_________________



